Rahvusvaheline alpilaager Pamir
Rahvusvaheline alpilaager Pamir (vene keeles Международный альпинистский лагерь "Памир"; inglise keeles Internationnal Mountaineering Camp "Pamirs"; lühend MAL-Pamir) oli Nõukogude Liidu esimene rahvusvaheline alpinismilaager. Püsivalt tegutseva rahvusvahelise alpilaagri loomise idee tekkis 1969. aastal pärast rahvusvahelist alpinistide kokkutulekut, mille käigus sooritati ühiselt tipputõus Pamiiris asuva Lenini mäetippu (7134 m). Esimene selline laager rajatigi Pamiiri-Alai mäestikus Alai orus (eraldab põhja jäävat Alai ahelikku ja lõunasse jäävat Taga-Alai ahelikku) Atšik-Taši väljal. Territoriaalselt jääb see ala Oši oblastisse Kõrgõzstanis. MAL-Pamir allus NSV Liidu Spordikomiteele. Oma tegevuse esimesel aastal teenis laager riiklikule spordikomiteele 100 000 dollarit. Varsti avati teisigi rahvusvahelisi alpilaagreid (Kaukasuses, Tian Shanis ja Kasahstanis). MAL-Pamir rajas oma filiaalid Fortambeki ja Moskvini liustiku juurde. MAL-Pamiri teenindavale personalile kehtestati kõrged ametialased ja moraalsed nõuded. Treeneritel-päästjatel pidi olema vähemalt meistrikandidaadi järk alpinismis ja instruktori kvalifikatsioon alpinismis. Kõigi töötajate dokumendid vormistati sarnaselt välismaale minekuga ning kõik töötajad läbisid NSV Liidu Riikliku Julgeoleku Komitee liinis kontrolli ja pidid saama loa töötamaks välismaalastega.